Tarantino-premiere avlyst etter massakren i USA
Filmen «Django Unchained» skulle hatt premiere og premierefest i Los Angeles tirsdag denne uken, men på grunn av sterke voldsscener i filmen er premieren utsatt. - Våre tanker og bønner går ut til familiene som har blitt rammet av tragedien i Newtown, Connecticut, og i denne tiden med nasjonal sorg har vi bestemt oss for å avlyse premieren i dag, sa produksjonsselskapet The Weinstein Company til Guardian. Tom Cruise-film også utsatt Forrige lørdag skulle også filmen «Jack Reacher», actionfilmen der Tom Cruise har hovedrollen, hatt premiere. Også den er utsatt på grunn av sterke voldsscener. Filmen åpner med en scene der en snikskytter dreper fem mennesker i Pittsburgh, der premieren skulle ha vært. - Jeg ble tvunget til det Den amerikanske artisten Keshas nye singel «Die Young» har også blitt rammet av tragedien i Connecticut. Etter tragedien ble singelen tatt av mange radiokanaler, og møtte massiv motstand. I sangen synger hun: «La oss gjøre mest mulig ut av denne natten, som om vi skal dø unge. Vi skal dø unge». I går skrev artisten i en Twitter-melding at hun forstår hvorfor sangen hennes ikke er passende til å bli spilt nå. «Jeg hadde mine egne problemer med «Die Young» på grunn av dette. Jeg ville ikke synge den teksten, men jeg ble tvunget til å gjøre det», skrev hun, selv om hun er listet som en av dem som har skrevet sangen.
USA-premieren på stjerneregissøren Quentin Tarantinos nye film ble avlyst på grunn av skolemassakren i USA.